( 249 ) 
Item, pour ce que on ne peut bonnement, es commencemens 
de nouvelles ordonnances, besoignes ou status avoir fresche 
mémoire et souvenance de tout ce qui puet estre bon et expe- 
dient à faire pour le tempz avenir, 
Nous, par grande et meure délibéracion de conseil, avons au 
jour d’uy ordonné et par ces meismes présentes ordonnons 
que le surplus de tout ce qui sera bon, honnourable, nécces- 
saire et proffitable pour dévote fondacion, prosperité et aug- 
mentacion de nostre trés humble amoureuse court et seigneu- 
rie, sera mis en mémoire par articles dont on fera unes autres 
lettres en fourme de chartre amoureuse, laquelle chartre sera 
d’autelle et pareille vertu comme ceste présente est. 
Sy mandons humblement et commandons amoureusement 
à tous noz amoureux subgès, présens et avenir, que ceste 
présente ordonnance entretiegnent, soustiengnent, eslièvent et 
parmaintiegnent, chascun selon son auctorité, degré et pooir, 
tant et si vertueusement que la clarté de leurz humbles obéis- 
sances reluize en recommendacion, honnourée et loable, par 
toutes terres, affin que la souveraineté et hautesse d’amourz 
leur soit ayde et gracieux confort en tous leurz services et 
affaires, à l’onneur et exsaucement de la bonne et durable 
renommée de toutes les dames et damoiselles de l'universel 
monde, car ainsy nous plaist il très amoureusement estre fait, 
non obstant murmure de mesdisans, desdaingz d’orgueilleux, 
angoisses d'envieux, ravalement de vanteurs et toutes autres 
ennemistiez d’amours à ce contraires. 
Octroyé humblement en salle royalle, à Mante, le sixième 
jour de jenvier, l'an de grace nostre seigneur mil quatre cens, 
et de nostre lie créacion le premier. 
Par Mons" le prince, en son amoureux conseil, ouquel 
estoient Charles Roy de france, Phelippe Duc de Bourgoingne, 
Loys Duc de Bourbonnois, Loys Duc et filz de duc de Bavière, 
Pierre filz de Roy de Navare, Guillaume Duc en Bavière, Conte 
de Haynau, Walleran conte de Saint Pol, Charles seigneur de 
